Správa Komisie Európskemu Parlamentu a Rade o výdavkoch záručnej sekcie EPUZF - Systém včasného varovania č. 8–11/2005 /* SEK/2005/1739 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 16.12.2005 SEK(2005) 1739 v konečnom znení SPRÁVA KOMISIE EURÓPSKEMU PARLAMENTU A RADE o výdavkoch záručnej sekcie EPUZF Systém včasného varovania č. 8–11/2005 OBSAH 1. ÚVOD 3 2. PRIPOMIENKY K PLNENIU ROZPOčTU NA ROK 2005 3 3. ZÁVERY 5 1. ÚVOD Tabuľka v prílohe znázorňuje skutočné plnenie rozpočtu za obdobie od 16. októbra 2004 do 30. septembra 2005 v porovnaní s profilom výdavkov stanoveným ukazovateľom zavedeným na základe ustanovení nariadenia Rady (ES) č. 2040/2000[1] z 26. septembra 2000 o rozpočtovej disciplíne. 2. PRIPOMIENKY K PLNENIU ROZPOčTU NA ROK 2005 Nasleduje stručný komentár k najvýznamnejším rozdielom medzi skutočnou úrovňou plnenia a úrovňou vyjadrenou ukazovateľom pre rôzne sektory rozpočtu na rok 2005 (pozn.: v zátvorkách je uvedená súčasná úroveň prečerpania (+) alebo nedostatočného čerpania (–) prostriedkov). 2.1. Menové činitele Kurz eura voči doláru Vo výdavkoch, ktoré vznikli počas vyššie uvedeného obdobia, sa zohľadňuje pohyb kurzu eura voči doláru. V prípade veľkej časti vývozných náhrad pre poľnohospodárske výrobky, najmä pre obilniny a cukor, a v prípade niektorých druhov štátnej pomoci ako napríklad pomoc pre bavlnu, sú výdavky ovplyvnené vývojom kurzu eura voči doláru. Rozpočet prijatý rozpočtovým orgánom bol založený na prostriedkoch požadovaných v PNR na rok 2005, ktorý sa zostavil na základe priemerného paritného kurzu 1 EUR = 1,25 USD. Je potrebné si všimnúť, že v období od 1. augusta 2004 do 31. júla 2005 bol priemerný paritný pomer približne 1 EUR = 1,27 USD, teda približne 2 % nad úrovňou použitou pri zostavovaní PNR na rok 2005. 2.2. Výdavková podkapitola 1a – Trhové činitele 2.2.1. Trhové opatrenia pre obilniny (+ 169,1 milióna EUR) Dôjde k výraznému prečerpaniu prostriedkov pridelených pre tento sektor vzhľadom na zvýšené množstvo obilnín po mimoriadne bohatej úrode obilnín 2004/05, ktoré sa umiestňuje vo verejnom sklade. V čase tejto správy sa do verejného skladu dostalo skutočne približne 13,9 milióna ton obilnín oproti predpokladu 2,6 milióna ton, na ktoré sa vyčlenili prostriedky v PNR 2005. 2.2.2. Priame platby na plodiny pestované na ornej pôde (+ 192,8 milióna EUR) V nadväznosti na overovanie očakávaných platieb členských štátov na základe ich oznámení a so zreteľom na parametre podporujúce plnenie tohto programu Komisia odhaduje, že do konca rozpočtového roku dôjde k prečerpaniu približne 200 miliónov EUR v porovnaní s dostupnými rozpočtovými prostriedkami z PNR na rok 2005. 2.2.3. Cukor (+ 28,1 milióna EUR) V priebehu rozpočtového roka sa do verejného skladu dostali značné množstvá cukru. V čase písania tejto spráy je približne 724 000 ton stále na sklade a očakáva sa, že budú na sklade do konca rozpočtového roka. Z tohto dôvodu Komisia očakáva, že napriek pomalšiemu rytmu platieb za vývozné náhrady dôjde k výraznému prečerpaniu prostriedkov pridelených pre tento sektor. 2.2.4. Olivový olej (+ 115,0 milióna EUR) Dôjde k prečerpaniu prostriedkov pridelených pre tento sektor vzhľadom na vyplatenie zostatkov z predchádzajúcich hospodárskych rokov zo strany členských štátov. Očakáva sa však, že odhadované prečerpanie prostriedkov bude oveľa nižšie ako súčasná úroveň vykázaná v septembri. 2.2.5. Priadne rastliny (+ 86,5 miliónov EUR) Komisia prijala rozhodnutie o konečnej sadzbe pomoci pre bavlnu. Očakáva sa, že vzniknuté výdavky na bavlnu budú približne o 67,0 miliónov EUR vyššie, ako bola čiastka vyčlenená na toto opatrenie v PNR na rok 2005. Z tohto dôvodu sa očakáva, že súčasná výška prečerpania bude dočasná. 2.2.6. Ovocie a zelenina (– 80,3 milióna EUR) Komisia v súčasnosti očakáva, že priaznivé podmienky na trhu s ovocím a zeleninou budú mať za následok úspory. Dokonca sa očakáva, že množstvá ovocia a zeleniny stiahnuté z trhu budú v porovnaní s množstvami predpokladanými v PNR 2005 oveľa nižšie. Priaznivý vývoj viedol navyše ku zvýšeniu trhovej ceny za banány, a tým k zníženiu miery pomoci vyplatenej za tento produkt. Očakáva sa však, že zvýšenie poskytovania prostriedkov z operačných fondov producentským organizácám pozorované počas rozpočtového roka tieto úspory do konca rozpočtového roka zníži. 2.2.7. Iné rastlinné výrobky a opatrenia (– 117.7 milióna EUR) Dôjde ku nedostatočnému čerpaniu rozpočtových prostriedkov vyčlenených pre tento sektor vzhľadom na spomalenie rytmu platieb pomoci určených na suché krmivo. Určité členské štáty navyše nevyčerpali svoje plánované prostriedky pre rôzne programy POSEI, čím spôsobili zvýšenie očakávaného nedostatočného čerpania. 2.2.8. Priama pomoc horizontálnej povahy (+ 64,3 milióna EUR) Ako sa už uviedlo v správe č. 6/2005 o systéme včasného varovania, v prípade prostriedkov na zjednodušený režim platieb na plochu (SAPS), ktorý zahŕňa osem z desiatich nových členských štátov, dôjde k prečerpaniu. Príčinou bude dvojitý efekt kurzu vyplývajúci z toho, že členské štáty, ktoré sa nezúčastňujú na spoločnej mene, vyplácajú pomoc v národnej mene. 2.2.9. Mlieko a mliečne výrobky (– 988,6 milióna EUR) Komisia mohla vďaka týmto priaznivým podmienkam znížiť sadzby vývozných náhrad a úroveň pomoci na vnútornom trhu pre rôzne produkty tohto sektora v porovnaní s úrovňou stanovenou pre PNR na rok 2005. V tejto situácii sa výdavky na rôzne opatrenia tohto sektora znížili, a tak došlo k úsporám v tomto sektore. Vyzbieral sa tiež osobitný poplatok na celkové prebytkové množstvo vo výške viac ako 1,0 milión ton v porovnaní s množstvom 0,25 milióna ton v rozpočte, čo umožnilo ďalšie úspory v tomto sektore. 2.2.10. Hovädzie a teľacie mäso (+ 304,6 milióna EUR) Komisia súhlasí s prečerpávaním, na ktoré v tomto sektore poukazuje ukazovateľ, a domnieva sa, že bude pokračovať až do konca rozpočtového roku ako výsledok platieb za prémie na zvieratá na rok 2004. 2.2.11. Vyrovnanie účtov (– 499,9 miliónov EUR) Ako sa uvádza v správe č. 6/2005 o včasnom systéme varovania, ku koncu rozpočtového roku sa očakáva zvýšenie čiastok získaných späť od členských štátov približne vo výške 170 miliónov EUR ako výsledok postupu vyrovnávania účtov. 2.3. Výdavková podkapitola 1b – rozvoj vidieka (– 25,8 milióna EUR) Viazané prostriedky na rok 2005 určené na rozvoj vidieka (EÚ15) a na financovanie prechodného nástroja pre nové členské štáty sa stanovili na maximálnej možnej úrovni pre túto podkapitolu. Všetky rozpočtové prostriedky sa vyčlenili na prechodný nástroj, ktorý sa realizuje na základe rozdielnych finančných prostriedkov. Zároveň sa do konca septembra 2005 uskutočnili platby vo výške 1 167,1 milióna EUR z platobných prostriedkov prechodného nástroja vo výške 1 369,4 milióna EUR vyčlenených v rozpočte. Čiastočné nedostatočné čerpanie zahŕňa pridelené rozpočtové prostriedky záručnej sekcie EPUZF na rozvoj vidieka a očakáva sa, že pretrvá do konca rozpočtového roka. 3. ZÁVERY Výdavky členských štátov dosiahli pre výdavkovú podkapitolu 1a od 16. októbra 2004 do 30. septembra 2005 výšku 41 574,4 milióna EUR, teda 97,1 % dostupných prostriedkov. Nedostatočné čerpanie rozpočtových prostriedkov za toto obdobie dosiahlo pri porovnaní s ukazovateľom výšku približne – 524,7 milióna EUR. Je to najmä vďaka oblasti živočíšnej výroby, kým v sektore rastlinnej výroby sa preukázalo prečerpanie rozpočtových prostriedkov. V súčasnosti sa Komisia domnieva, že sa do konca rozpočtového roku bude pokračovať v trende, ktorý naznačuje ukazovateľ tak v oblasti rastlinnej výroby (prečerpanie prostriedkov), ako aj v oblasti živočíšnej výroby (nedostatočné čerpanie prostriedkov) a bude mať za následok celkové vyššie nedostatočné čerpanie do konca rozpočtového roka. Výdavky členských štátov dosiahli pre výdavkovú podkapitolu 1b od 16. októbra 2004 do 30. septembra 2005 výšku 4 896,2 milióna EUR, t.j. 71,6 % dostupných prostriedkov. Nedostatočné čerpanie rozpočtových prostriedkov za toto obdobie dosiahlo pri porovnaní s ukazovateľom výšku približne – 44,2 milióna EUR. V súčasnosti sa očakáva, že členské štáty budú mať v októbri 2005 značné výdavky. [pic] [1] Ú. v. ES L 244, 29.9.2000, s. 27.